**Akvárium – Bora Levente**

*„Tá-tá-tá-ti-ti-ti-ti-ti-ti-ti-ti-ti-tá-ti-ti-ti-ti-ti, kopogom a gépen. Néha kopogok, csak úgy, jó hangosan, tetszőleges betűket leütve, egy üres word dokumentumba. Kopogok, hogy azt higgyék, dolgozom. Tá-tá-tá-ti-ti-ti-ti-ti-ti-ti-ti-ti-tá-ti-ti-ti-ti-ti, kopogom, dallama van a kopogásnak. Dallam a monotóniában.”*

Történt egy napon, hogy megjelent egy léggömb az elemzőként dolgozó Lóránd 15/3-as számú irodájában. A léggömb megjelent, és a léggömb maradt. A léggömb nem beszélt, hisz csak egy léggömb volt. Viszont a léggömb megjelenése arra sarkallta Lórándot, hogy ő maga beszélni kezdjen. És Lóránd mindent elmesélt a léggömbnek.

Az Akvárium című előadás egy férfi útkereséséről szól, aki nőnek érzi magát, de nem meri felvállalni identitását a környezete előtt. A léggömbnek köszönhetően számot vet önmagával: megelevenednek előtte múltjának fontos állomásai, és a jelen titkos vágyai, fantáziái. A kis iroda zárt terét egyre inkább szétfeszíti Lóránd útkeresése a saját igazsága felé. Lóránd az iroda kellékeinek és további, meglepő helyekről felbukkanó lufiknak a segítségével kelti életre életének meghatározó karaktereit. Ahogy haladunk előre az időben, Lóránd a történetmesélésben is egyre magabiztosabbá válik: életepizódjait helyenként songokkal, sanzonokkal, revüdalokkal fűszerezi.

Az akvárium ugyan biztonságos, de zárt. A tenger tágas és szabad, de kiszámíthatatlan. Melyiket válasszuk? Hol érdemes leélni egy életet?

**Játssza**: Bora Levente

**Író**: Bora Levente és Nagy Orsolya

**Dramaturg**: Nagy Orsolya

**Zeneszerző**: Rab Viki és Bora Levente

**Jelmez**: Gyebnár Hajnalka

**Köszönet**: Kocsis Rozi, Takács Renáta, Bercsényi Péter, Herczeg József, Varga Attila, Horváth Márk, Markó Róbert, Tengely Gábor

Az előadást 18 éven aluliaknak nem ajánljuk!

**Helyszín**: Kövér Béla Bábszínház (Szeged, Tisza Lajos krt. 50)

**Időpont**: 2021. október 25. – 19 óra

**Jegyvásárlás**: https://tixa.hu/akvarium\_211025